Demonstrátori pályázati felhívás az Élettani Intézetbe

Az SZTE SZAOK Élettani Intézete várja az Orvosi Élettan oktatására elhivatott hallgatók demonstrátori jelentkezését. A demonstrátorok jelentkezéséről, kinevezéséről, munkahelyi jogaikról és kötelességeikről szóló általános szabályokat és rendelkezéseket a SZAOK 2025. május 25-én elfogadott Demonstrátori Szabályzata tartalmazza (<https://www.med.u-szeged.hu/karunkrol/kari-szabalyzatok/kari-szabalyzatok>). A Demonstrátori Szabályzat kiegészítéseként az Élettani Intézet az alábbi információkat osztja még meg a pályázókkal:

**Demonstrátorok feladatai** **az Élettani Intézetben**: A demonstrátorok órarendi lehetőségeinek figyelembevételével legalább heti két, egyenként 90 perces foglalkozáson vesznek részt az oktatásban, melyből legalább az egyik foglalkozás laboratóriumi gyakorlat kell, hogy legyen. A demonstrátorok a laboratóriumi gyakorlatokon a hallgatók számára a gyakorlatok elvégzéséhez szükséges elméleti és technikai segítséget nyújtanak az Intézet felelős oktatójának irányításával. A szemináriumi munkába bekapcsolódó demonstrátorok részt vesznek a szemináriumokon a tananyag diszkussziójában és az évközi számonkérésekben is a felelős oktató irányításával.

**Demonstrátori díjazás**: A SZAOK dékánja ösztöndíjas és nem ösztöndíjas demonstrátori kinevezéseket adományoz. Az Élettani Intézet a nem ösztöndíjas demonstrátori kinevezést kapott demonstrátorok számára is biztosít egyenlő mértékű díjazást, szerződéskötést követően.

**Demonstrátori pályázat benyújtása**: A demonstrátori pályázatot a Demonstrátori Szabályzat végén megtalálható pályázati űrlap kitöltésével kell elkészíteni. Azok a pályázók, akik a 2024/2025-ös tanévben már kaptak kinevezést, az űrlaphoz csatolják az elkészített demonstrátori beszámolót is. A pályázatot kinyomtatva, aláírva, az SZTE SZAOK Élettani Intézet Titkárságán (6720. Szeged, Dóm tér 10. I.emelet) postán vagy munkaidőben személyesen, 2025. július 10-ig kell benyújtani.